詠史
作者：徐鉉
朝代：宋

paragraphs: 京洛多權豪，游服相追隨。
青牛中甸車，白馬連環羈。
珩珮競照耀，紳組舊參差。
騶鳴行人駐，倏若流風馳。
名園不問主，下輦輒失嬉。
秦官錫雕盤，光祿假羽巵。
侏儒善爲優，邯鄲有名姬。
坐客應餘論，顧眄成恩私。
鹵簿留國門，誰何不敢譏。
歸來卧華堂，瑣窗承文楣。
武夫瑩庭階，璧璫攢榮題。
列燭正晶熒，噴香常逶迤。
明朝入君門，密侍白玉墀。
開言迎合旨，羣公默無爲。
乍請考工地，亦拜床下兒。
吹噓枯稊生，指顧千鈞移。
回瞻狥名士，獧介爾何施。
朱雲折檻去，梅福棄官歸。
寂寞揚子雲，口吃不能辭。
著書述聖道，徒許俗人嗤。
漢室已久壞，往事垂于茲。
眇然千載下，慷慨有餘悲。